題汪水雲詩卷
作者：夏天民
朝代：宋

paragraphs: 仰峰昨夜三尺雪，梅花吟老坐如橛。
道人啄扉來摻別，茗盌冰膠不堪啜。
袖中枝桐半皴裂，爲予載拊舒鬰結。
誰裁古調多曲折，拍拍胡笳中音節。
燕山孤纍心石鐵，神物護持筆生舌。
杜陵老翁代佛說，長歌自擊唾壺缺。
萬古劍鋩倒流血，毛髪森森照關月。
於乎嵇康東市計仍拙，廣陵一散何嘗絕。